Aftensmad var vist målet for en tyv, der mandag aften blev snuppet i Føtex i Frederikshavn.

Der findes dem, der kun vil gøre sig til tyv for noget rigtig godt. Og så er der dem, der nøjes med at forsøge at gafle lidt gratis aftensmad. Mandag aften var en 19-årig tyv på spil i Føtex i Frederikshavn, og at dømme efter de ting, tyven forsøgte at få med sig, var det en meget sulten en af slagsen. I hvert fald lød det forsøgte bytte på en culottesteg og to flasker sovs. Men aftensmaden kom desværre ikke med tyven hjem. For vedkommende blev fanget af overvågningen og fik lov til at levere maden tilbage, før den overhovedet havde forladt butikken. Til gengæld fik tyven en sigtelse for butikstyveri med i tasken i stedet.